钦定古今图书集成/明伦汇编/官常典/第536卷 > 胡深
## 钦定古今图书集成/明伦汇编/官常典/第536卷 > 胡深

按《明外史》本传：“深字仲渊，处州龙泉人。父钰，行省员
外郎。深颖拔有智略，通经史百家，兼晓术数。元末兵
乱，叹曰：‘浙水东，地气尽白，祸将及矣’。乃集里中子弟
自保。石抹宜孙以万户镇处州，辟参军事，募兵数千，
收降诸山。寇温州，韩虎、陈安国杀主将，据城叛。深往
谕之，军民感泣，杀虎等，以城降。从征鄱阳，青田人潘”
惟贤反，龙泉令宝忽丁遁，贼遂焚县治。深师王毅集
义兵击退之，宝忽丁内惭，杀毅反。深闻，亟驰归，执戮
首恶，穷其巢穴。宜孙假深分院行军都事，遂移兵讨
平丽水、缙云、松阳、青田、遂昌群寇，统其众以捍州城。
宜孙时已进行省参政，承制命深为元帅。戊戌十二
月，太祖亲征婺州，宜孙惧，召深及章溢谋，先遣弟院
判厚孙助守婺，而命深以狮子战车数百辆援之。深
至松溪，不敢进，太祖命胡德济诱其兵，于梅花门外，
纵击，大破之，擒元帅李弥章，深等遁去，婺遂下。明年，
太祖命耿再成侵处州，宜孙分遣元帅叶琛屯桃花
岭，参谋林彬祖屯葛渡，镇抚陈仲真屯樊岭，而深屯
龙泉以拒之。其冬，胡大海复进兵与再成合，破樊岭，
连拔桃花、葛渡二寨，进抵城下。宜孙复战败，与叶琛、
章溢走建宁，处州遂下。深以龙泉、庆元、松阳、遂昌四
县降。太祖素知深名，召入见，授左司员外郎，遣还处
州，招集旧部曲，从征江西。既定，命以亲指挥守吉安。
处州苗军李祐之、贺仁得叛，杀守将耿再成。命深从
平章邵荣讨之，攻克其城，祐之自杀，仁得走缙云，被
执伏诛。会改中书分省为“浙东行中书省”，以深为左
右司郎中，总制处州军民事。时山寇窃发，人情未固，
深捕诛渠率，广募健儿，得兵万馀人，量加田赋，以资
军食。盐税旧二十取一，至是倍之，深请得如旧。军骄
横虐民，诛其尤者数人，患乃息。学校久废，荐进士吴
世昌司其事，文教始兴。癸卯九月，诸全叛将谢再兴
以张士诚兵犯东阳，左丞李文忠令深与裨将夏子
实为前锋御之，战于义乌，文忠自将走贼。深因建议，
“诸全，浙东藩屏，诸全不守，则浙东不支。”乃度地去诸
全五十里，于五指山下别筑新城，分兵戍守。太祖初
闻再兴叛，急驰使诣文忠，别为城守计，至则工已竣。
后士诚将李伯昇大举来侵，顿城下不能拔，乃引去。
太祖重嘉深功，赐以名马。青田贼叶仲贤久为乱，勒
兵破灭之。初，温州豪周宗道聚众据平阳，数为方国
珍从子明善所逼，遂以城来归。明善怒，攻之。宗道求
援，深遣兵击败之，遂攻下瑞安，而深自进兵温州。明
善惧，与国珍谋岁输银二万充军实，乃命深班师。太
祖称吴王，用深为王府参军，仍守处州。陈友定兵至，
破之，追至浦城，又败其守将兵，城遂下。未几，拔松溪获其守将张子玉。因请发广信、抚州、建昌三路兵，规
取八闽。太祖喜曰：“子玉骁将，擒之则友定破胆。乘势
攻之，理无不克。”因命广信指挥朱亮祖由铅山，建昌
左丞王溥由杉关，会深齐进。已，亮祖等克崇安，遂进
攻建宁。友定将阮德柔固守，诸军次城下，亮祖即欲
攻之。深视氛祲不利，语亮祖曰：“天时未协，将必有灾。”
亮祖曰：“师已至此，庸可缓乎？且天道幽远，山泽之气，
变态无常，何足征也。”迫深进兵，深犹持不可。时德柔
兵屯锦江，逼深阵后，亮祖督战益急，深不获已，引兵
鼓噪进击，破其二栅。德柔尽精锐扼深军，围之数重。
日巳暮，深突围出，伏兵起，马蹶，被执，送于友定，友定
敬礼之。深因盛称“太祖神圣威武，群雄属心”，以喻友
定。友定本无杀深意，会元使至，督迫之，遂遇害，年五
十二。追封缙云郡伯。深久莅乡郡，驭众宽厚，用兵十
馀年，未尝妄戮一人。太祖尝问宋濂曰：“胡深何如人？”
对曰：“文武才也。”太祖曰：“诚然。浙东一障，吾方赖之。”比
伐闽，有星变。太祖曰：“东南必失一良将。”亟谕之，深巳
被害。